Poul Nyrup Rasmussen (S), 2001-10-24:
Spørgeren refererer formentlig til mine udtalelser i et interview til Ekstra Bladet i sidste uge, hvor jeg blev stillet en række spørgsmål i tilknytning til forløbet af sagen om den tidligere irakiske hærchef.
Hr. Skaarup vil også kunne se, hvis han læser det omhyggeligt, at jeg udtalte mig sådan set ikke om enkeltpersoner i politiets og forsvarets efterretningstjenester, og jeg gav heller ikke generelle karakterer af negativ art.
Jeg forholdt mig meget konkret til den situation, vi nu står i.
Jeg forholdt mig til behovet for, at vi strammer reglerne og retningslinjerne op, herunder også, hvilket er meget centralt, reglerne for orienteringen af de centrale ministre, der har ansvaret på området, og selvfølgelig også orienteringen inden for styrelserne og mellem de forskellige styrelser.
Det, jeg har givet udtryk for, er med andre ord, at det havde været ønskeligt - og det mener jeg - om regeringen var blevet orienteret om den irakiske hærchefs tilstedeværelse her i landet.
Men heri ligger hverken mere eller mindre, end at regeringen i lyset af den konkrete sag nu har fundet anledning til at gennemføre en række opstramninger, som jeg måske kan komme tilbage til i mit opfølgende svar til hr. Peter Skaarup, for det synes jeg er det centrale.
Jeg tror, de færreste kan sige til regeringen: I fulgte ikke konkret op efter den 11. september.
Det er faktisk det, vi har anstrengt os for hver eneste dag, hver eneste time efter den 11. september: at følge meget konkret op i lovgivningen og det praktiske arbejde, at sørge for, at befolkningen er ordentligt orienteret, og at deltage i de internationale forhandlinger, som er så umådelig vigtige i disse tider.
Jeg er glad for det sidste spørgsmål, for det er dét, der er det centrale, og jeg mener faktisk efter det hændelsesforløb, jeg bl.a. kommenterede, at vi kan konkludere klart: Her er der virkelig behov for, at vi ændrer og strammer op på instrukser og regler, og det er faktisk det, vi allerede har gjort nu.
Jeg står her, næsten helt tilfældigt, med et sæt regler, som i øvrigt kom i stand efter en hurtig udmelding fra justitsministeren på, at nu skulle disse regler laves om.
Regeringens centrale ministre, dvs. først og fremmest justitsministeren og indenrigsministeren,
skal naturligvis orienteres om den slags alvorlige, konkrete tilfælde, vi har set omtalt i pressen og bl.a. også diskuteret her i salen.
Og punkt 2: Samarbejdet mellem Udlændingestyrelsen og Politiets Efterretningsvæsen skal nu effektiviseres og strammes op.
Det er just det, der er sket i disse dage, og det kommer
til at forme sig i to faser.
Den første er et umiddelbart forøget samarbejde inden for den nuværende lovs rammer, og det har justitsministeren og indenrigsminister allerede sat i gang.
Jeg kan sige, at der, hvis jeg husker ret, så sent som i går aftes udgik retningslinjer for de to emner, altså orientering af de relevante ministre og opstramning af reglerne for samarbejdet mellem PET og Udlændingestyrelsen.
Så kommer vi til næste fase, som kommer i starten af december måned med vores nye lovpakke på terrorområdet, hvor vi strammer selve lovgivningen op.
Vi laver reglerne om, som jeg også sagde i min åbningstale og umiddelbart efter: Det, der skal laves om, skal laves om.
Er der brug for at stramme lovgivningen op, bliver den strammet op, og det er netop det, vi nu gennemfører.